બાળકને પુસ્તક વિશે પણ સાથે સાથે પરિચય આપી શકાય. પુસ્તકનુ મુખપૃષ્ઠ આકર્ષક હોય, પુસ્તકમાં અનુક્રમણિકા હોય, અનુક્રમણિકાના આધારે જે તે વાર્તા સુધી પહોંચી કેવી રીતે શકાય, વાર્તા કે પુસ્તકના લેખક હોય, વાર્તાનું શીર્ષક હોય, અક્ષર ભેગા મળી શબ્દ બને અને શબ્દો ભેગા મળી વાક્ય બને વિ. એક વાર્તામાં અનેક વાર્તાઓ / વાતો વણી શકાય. વાર્તાનો મુખ્ય ઉદ્દેશ બાળકને નવું ક્ંઈક શીખવાડવાનો છે. ક્યારેક પ્રશ્નોત્તરીના સ્વરુપે પણ વાર્તા કહી શકાય જેમાં એક વ્યક્તિ કહેલી વાર્તાના પ્રશ્નો પૂછે અને બાળક એના જવાબ આપે. ક્યારેક એની યાદશક્તિ ચકાસવા વાર્તાના અમુક ભાગને ગુપચાવીને કે ફેરવીને કહી શકાય. ક્યારેક રોજબરોજના કામમાં વાર્તાને જોડી શકાય કે વાર્તાના બોધને યાદ કરી બાળકના મનમાં દ્રઢ કરી શકાય. ક્યારેક બાળકને જ કહેલી વાર્તા ફરી કોઈ બીજા બાળકને કે મોટાને કહેવા માટે પ્રેરી શકાય. એમાં એની કલ્પનાશક્તિ પ્રમાણે વાર્તામાં કેવા ફેરફાર થાય છે તે ચકાસી શકાય. વાર્તામાં બાળકના જ નામનો કે સગા-સંબંધીનો ઉમેરો કરી વાર્તાને વધારે રસપ્રદ બનાવી શકાય.